Likumprojekta „Grozījumi likumā „Par apdrošināšanu bezdarba gadījumam” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi likumā „Par apdrošināšanu bezdarba gadījumam”” (turpmāk – likumprojekts) izstrādāts pēc Labklājības ministrijas iniciatīvas, lai pilnveidotu tiesisko regulējumu bezdarbnieka pabalsta piešķiršanas, aprēķināšanas un izmaksas jomā, vienlaikus saskaņojot to ar citu likumu normām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums „Par apdrošināšanu bezdarba gadījumam” (turpmāk – Likums) nosaka, ka tiesības uz bezdarba apdrošināšanas pakalpojumiem ir personām, kuras Bezdarbnieku un darba meklētāju atbalsta likumā noteiktajā kārtībā ieguvušas bezdarbnieka statusu, ir apdrošinātas bezdarba gadījumam saskaņā ar likumu „Par valsts sociālo apdrošināšanu” un kurām ir Likumā noteiktais apdrošināšanas stāžs.  Vispārīgā gadījumā tiesības uz bezdarbnieka pabalstu ir bezdarbniekam, kuram apdrošināšanas stāžs ir ne mazāks par vienu gadu, ja par viņu iemaksas bezdarba gadījumam veiktas vai bija jāveic ne mazāk kā deviņus mēnešus pēdējo 12 mēnešu periodā pirms bezdarbnieka statusa iegūšanas dienas. Praksē arvien biežāk sastopamas situācijas, kad bezdarbnieks jau ir izmantojis savas tiesības saņemt bezdarbnieka pabalstu Likumā noteikto laiku (šobrīd 9 mēnešus), turpina atrasties bezdarbnieka statusā, un šajā laikā ir apdrošināts bezdarba gadījumam (nodarbināts aktīvajos nodarbinātības pasākumos), un atkārtoti pieprasa bezdarbnieka pabalstu. Lai minētajos gadījumos nerastos tiesību normu piemērošanas pārpratumi, nepieciešams šādus gadījumus atrunāt Likumā.  Likumprojekts nosaka, ka gadījumos, ja personai ir piešķirts bezdarbnieka statuss (iestājies apdrošināšanas gadījums), tad viņai ir tiesības saņemt bezdarbnieka pabalstu par šo apdrošināšanas gadījumu tikai vienu reizi (likumprojekta 1.pants). Atkārtoti bezdarbnieka pabalsts piešķirams vai atsakāma tā piešķiršana tikai pēc atkārtotas bezdarbnieka statusa iegūšanas.  Likums nosaka arī citus gadījumus, kad iegūst tiesības uz bezdarbnieka pabalstu.  Ja par bezdarbnieku pēdējo 12 mēnešu periodā pirms bezdarbnieka statusa iegūšanas dienas iemaksas bezdarba gadījumam ir veiktas mazāk kā deviņus mēnešus un ja tās ir veiktas vai bija jāveic arī par periodu pēc bezdarbnieka statusa iegūšanas dienas, nosakot tiesības uz bezdarbnieka pabalstu, ņem vērā iemaksas bezdarba gadījumam par pēdējo 12 mēnešu periodu pirms pabalsta pieprasīšanas dienas. Piemēram, ja personai līdz bezdarbnieka statusa piešķiršanas dienai neizpildās nepieciešamie apdrošināšanas stāža nosacījumi (kopējais apdrošināšanas stāžs ir ne mazāks par vienu gadu un iemaksas bezdarba gadījumam veiktas vai bija jāveic ne mazāk kā deviņus mēnešus pēdējo 12 mēnešu periodā), taču jau atrodoties bezdarbnieka statusā, par personu tiek veiktas iemaksas bezdarba gadījumam (piemēram, valsts iemaksas par personu, kura kopj bērnu līdz 1,5 gada vecumam vai iegūts darba ņēmēja statuss uz laiku līdz 2 mēnešiem), tā iegūstot bezdarbnieka pabalsta piešķiršanai nepieciešamo apdrošināšanas stāžu, tad personai var piešķirt bezdarbnieka pabalstu. Taču Likumā nav skaidri atrunāts, ka arī šajā gadījumā jāizpildās obligātajiem apdrošināšanas stāža nosacījumiem, t.i. kopējais apdrošināšanas stāžs ir ne mazāks par vienu gadu un iemaksas bezdarba gadījumam veiktas vai bija jāveic ne mazāk kā deviņus mēnešus pēdējo 12 mēnešu periodā.  Līdz ar to likumprojektā paredzēts, ka, nosakot tiesības uz bezdarbnieka pabalstu, arī šajā gadījumā, jāizpildās apdrošināšanas stāža nosacījumiem. Precizētā norma attieksies arī uz gadījumiem, kad personai kopējais apdrošināšanas stāžs ir vismaz viens gads, iemaksas bezdarba gadījumam pēdējo 12 mēnešu periodā pirms statusa iegūšanas nav veiktas, bet tās deviņus mēnešus tiek veiktas, personai atrodoties bezdarbnieka statusā. ( likumprojekta 2.pants).  Likums nosaka, ka tiesības uz bezdarbnieka pabalstu ir arī personai, par kuru pēdējo 12 mēnešu periodā pirms bezdarbnieka statusa iegūšanas dienas iemaksas bezdarba gadījumam nav veiktas vai veiktas mazāk kā deviņus mēnešus, ja šajā periodā persona kopusi bērnu invalīdu līdz 16 gadu vecumam. Personai, kas kopj bērnu, kuram Veselības un darbspēju ekspertīzes ārstu valsts komisija ir noteikusi invaliditāti un izsniegusi atzinumu par īpašas kopšanas nepieciešamību sakarā ar smagiem funkcionāliem traucējumiem, saskaņā ar Valsts sociālo pabalstu likumu piešķir bērna invalīda kopšanas pabalstu. Šī pabalsta izmaksu izbeidz, kad beidzas termiņš, uz kuru noteikta invaliditāte un īpašas kopšanas nepieciešamība, vai kad bērns sasniedz 18 gadu vecumu. Vienlaikus atbilstoši Invaliditātes likumam bērnam invaliditāti bez iedalījuma grupās nosaka līdz 18 gadu vecumam, nevis 16 gadu vecumam, kā noteikts Likumā. Lai harmonizētu minēto likumu normas, nepieciešami grozījumi Likuma 5.panta trešajā un ceturtajā daļā, nosakot, ka bezdarbniekam, kurš kopis bērnu ar invaliditāti līdz 18 gadu vecumam, rodas tiesības uz bezdarbnieka pabalstu (likumprojekta 2.pants).  Likuma 7.pants nosaka bezdarbnieka pabalsta aprēķināšanas kārtību. Pabalsta apmērs atkarīgs no bezdarbnieka kopējā apdrošināšanas stāža un vidējās apdrošināšanas iemaksu algas, kuru nosaka no personas apdrošināšanas iemaksu algas par 12 mēnešu periodu, šo periodu beidzot divus kalendāra mēnešus pirms mēneša, kurā persona ieguvusi bezdarbnieka statusu vai pieprasījusi bezdarbnieka pabalstu. Tā kā pabalsta apmērs ir atkarīgs no personas algas 12 mēnešu periodā, tad pabalsta apmēra noteikšanā svarīgi, kas šajā periodā veicis iemaksas bezdarba gadījumam, nevis kādā statusā persona atradusies pirms bezdarbnieka statusa iegūšanas dienas.  Līdz ar to, lai vienkāršotu bezdarbnieka pabalsta aprēķināšanu, Likumā veikti grozījumi, kas pēc būtības nemaina bezdarbnieka pabalsta aprēķināšanu, tikai atsakoties no personas statusa (ir vai nav darba ņēmējs) pārbaudes uz bezdarbnieka statusa iegūšanas dienu. Likumprojekta 3.pants nosaka pabalsta aprēķināšanu atbilstoši vidējās apdrošināšanas iemaksu algas periodam, kas noteikts saskaņā ar Likuma 8.pantu, gadījumos, kad iemaksas bezdarba gadījumam ir veicis pats pabalsta pieprasītājs un viņa darba devējs (bijis darba ņēmējs), vai iemaksas veiktas tikai no valsts pamatbudžeta, vai tikai no valsts sociālās apdrošināšanas speciālā budžeta. Likums papildināts ar jaunu normu, ka gadījumā, ja vidējās apdrošināšanas iemaksu algas periodā iemaksas veiktas gan no valsts pamatbudžeta, gan valsts sociālās apdrošināšanas speciālā budžeta (piemēram, personai iemaksas veiktas no slimības pabalsta un no valsts pamatbudžeta, kā par personu, kas kopj bērnu līdz 1.5 gada vecumam), bezdarbnieka pabalstu aprēķina kā gadījumā, ja iemaksas bezdarba gadījumam ir veiktas tikai no valsts sociālās apdrošināšanas speciālā budžeta, jo no speciālā budžeta veiktās iemaksas par slimības un maternitātes laiku precīzāk atspoguļo personas darba ienākumus nekā, ja iemaksas veiktas no konstantas summas no valsts pamatbudžeta, kas nav saistīta ar personas iepriekšējiem ienākumiem.  Likuma 8.panta pirmā daļa nosaka, ka vidējo apdrošināšanas iemaksu algu bezdarbnieka pabalsta apmēra noteikšanai aprēķina no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot divus kalendāra mēnešus pirms mēneša, kurā persona ieguvusi bezdarbnieka statusu. Savukārt sestā daļa atrunā, ka bezdarbniekam, kurš šā panta pirmajā daļā noteiktajā vidējās apdrošināšanas iemaksu algas aprēķināšanas periodā ir bijis bērna kopšanas atvaļinājumā, atvaļinājumā bez darba samaksas saglabāšanas, kas piešķirts sakarā ar nepieciešamību kopt bērnu, vai grūtniecības un dzemdību atvaļinājumā, nav bijis nodarbināts un darba ņēmējam un darba devējam iemaksas bezdarba gadījumam šajā periodā nebija jāveic, vidējo apdrošināšanas iemaksu algu nosaka par 12 mēnešu periodu pirms šā panta pirmajā daļā noteiktā perioda no apdrošināšanas iemaksu algas par pēdējiem mēnešiem, kuros iemaksas bezdarba gadījumam ir veiktas vai bija jāveic darba ņēmējam un darba devējam, paredzot iespēju vidējo apdrošināšanas iemaksu algu noteikt 32 kalendāra mēnešu laikā pirms mēneša, kad persona ieguvusi bezdarbnieka statusu.  Gadījumā, ja Likuma 8.panta sestajā daļā noteiktajā 32 mēnešu periodā nevienā kalendāra mēnesī personai nav reģistrēta darba devēja apdrošināšanas iemaksu alga (piedzimuši vairāki bērni pēc kārtas un persona 32 mēnešu periodā nav strādājusi, bet bijusi maternitātes un bērna kopšanas atvaļinājumos), personai nevar noteikt bezdarbnieka pabalstu atkarībā no viņas iepriekšējiem darba ienākumiem, kas bija šīs likuma normas jēga un mērķis.  Likumprojekta 4.pants paredz atteikties no 32 mēnešu perioda, proti, Likuma 8. panta sestajā daļā noteikto atkāpšanos piemēro līdz periodam, kur ir reģistrēta darba devēja iemaksu alga, neraugoties uz to, ka šis periods vairs neiekļausies iepriekšējo 32 mēnešu periodā. Faktiski atkāpjoties līdz pēdējai darba devēja reģistrētajai iemaksu algai un tad vidējo iemaksu algu aprēķinot par iepriekšējo 12 mēnešu periodu, no kuras nosaka bezdarbnieka pabalsta apmēru, tiks iegūts taisnīgākais un lietderīgākais rezultāts, kas nodrošinās personām, kuras pirms bezdarbnieka statusa iegūšanas atradās bērna kopšanas atvaļinājumā, no saviem iepriekšējiem darba ienākumiem atkarīgu atbalstu bezdarba gadījumā. Gadījumā, ja personai nav darba devēja reģistrētās iemaksas (nav strādājusi kā darba ņēmēja), kā arī tad, ja bezdarbnieka pabalsts no personas algas aprēķināts neliels, tad jau tagad Likuma 8.panta sestā daļa nosaka, ka šādos gadījumos personas bezdarbnieka pabalsts nedrīkst būt mazāks par 60 procentiem no bezdarbnieka pabalsta pieprasīšanas dienā spēkā esošā valsts sociālā nodrošinājuma pabalsta divkārša apmēra.  2011.gada 25.janvāra Ministru kabineta noteikumi Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” 141.7 punkts nosaka, ka pašvaldība ar katru bezdarbnieku, kuru iesaista algotajos pagaidu sabiedriskajos darbos, slēdz līgumu par algoto pagaidu sabiedrisko darbu veikšanu. Līgumā nosaka algoto pagaidu sabiedrisko darbu periodu, algoto pagaidu sabiedrisko darbu uzsākšanas, izbeigšanas un atlīdzības saņemšanas nosacījumus un kārtību, pušu pienākumus un tiesības. Likuma 10.panta pirmās daļas 1.punkts savukārt nosaka, ka bezdarbnieka pabalsta izmaksu aptur, ja bezdarbnieks noslēdz darba līgumu par algotu pagaidu darbu veikšanu. Lai harmonizētu šīs tiesību normas nepieciešams precizēt likuma 10.panta pirmās daļas 1.punktu (likumprojekta 5.pants).  Bezdarbnieku un darba meklētāju atbalsta likuma 12.panta pirmā daļa nosaka, ka bezdarbnieka statusa zaudēšanas pamats ir darba ņēmēja vai pašnodarbinātā statusa iegūšana uz nenoteiktu laiku vai uz laiku, kas ilgāks par diviem mēnešiem, saskaņā ar likumu "Par valsts sociālo apdrošināšanu", izņemot iesaistīšanos aktīvajos nodarbinātības pasākumos. Savukārt Likuma 10.panta pirmās daļas 2.punkts nosaka, ka bezdarbnieka pabalsta izmaksu aptur, ja bezdarbnieks iegūst darba ņēmēja statusu saskaņā ar likumu „Par valsts sociālo apdrošināšanu” uz laiku līdz diviem mēnešiem (ieskaitot). Likumā nav atrunāta situācija par bezdarbnieka pabalsta izmaksu gadījumā, ja bezdarbnieks iegūst pašnodarbinātā statusu.  Lai novērstu šo situāciju un harmonizētu tiesību normas, likumprojekts paredz Likuma 10.panta pirmās daļas 2.punktu papildināt ar gadījumiem, kad bezdarbnieks iegūst pašnodarbinātā statusu uz laiku līdz diviem mēnešiem.  Likuma 10.panta pirmās daļas 3.punkts nosaka, ka bezdarbnieka pabalsta izmaksu aptur, ja bezdarbnieks saņem slimības pabalstu saskaņā ar likumu "Par maternitātes un slimības apdrošināšanu”. Praksē novēroti gadījumi, kad persona pieprasa maternitātes pabalstu un maternitātes pabalsta laikā pārtrauc darba attiecības un pieprasa piešķirt bezdarbnieka pabalstu. Ņemot vērā, ka gan maternitātes pabalsts, gan bezdarbnieka pabalsts kompensē iepriekšējos darba ienākumus, nebūtu pieļaujams, ka persona saņem abus šos pabalstus, tā dubultā kompensējot vienus un tos pašus ienākumus.  Likumprojekta 5.pants paredz grozījumus Likuma 10.panta pirmās daļas 3.punktā, nosakot, ka bezdarbnieka pabalsta izmaksu aptur, ja bezdarbnieks saņem slimības vai maternitātes pabalstu saskaņā ar likumu „Par maternitātes un slimības apdrošināšanu”.  Ņemot vērā to, ka Valsts sociālās apdrošināšanas aģentūra (turpmāk – VSAA) ir konstatējusi gadījumus, kad persona Latvijā ir ieguvusi bezdarbnieka statusu, saņem bezdarbnieka pabalstu, bet turpina vai sāk strādāt citā valstī, likumprojekta 5.pantā veikti grozījumi Likuma 10.pantā, papildinot to ar, ka bezdarbnieka pabalsta izmaksu izbeidz, ja VSAA konstatē, ka pabalsta saņēmējs nodarbināts citā valstī, tātad viņam vairs nav tiesības saņemt bezdarbnieka pabalstu. Attiecīgi tiek precizēta arī 16.panta trešā daļa, kad šī iemesla dēļ veidojas bezdarbnieka pabalsta pārmaksa likumprojekta 9.pants).  Likuma 13.panta otrā daļa nosaka, ka apbedīšanas pabalstu piešķir, ja pabalsts pieprasīts 12 mēnešu laikā no bezdarbnieka nāves dienas. Savukārt Likuma 15.pants nosaka, ka piešķirtās bezdarbnieka pabalsta summas, kuras nav izmaksātas, bezdarbnieka nāves gadījumā ir tiesības saņemt viņa laulātajam un pirmās un otrās pakāpes radiniekiem, ja pieprasījums iesniegts 12 mēnešu laikā no bezdarbnieka nāves dienas. Grozījumi likuma 13.panta otrajā daļā un 15.pantā paredz pabalstu pieprasīšanai par iepriekšējo periodu noteikt īsāku termiņu - 6 mēnešus līdzšinējo 12 mēnešu vietā (likumprojekta 6. un 8.pants). Līdzīgs regulējums ir noteikts likumā „Par valsts pensijām” attiecībā uz pensijas pieprasīšanu (spēkā no 01.01.2014.) un likumā „Par maternitātes un slimības apdrošināšanu” attiecībā uz maternitātes, paternitātes, slimības un vecāku pabalstu pieprasīšanu un likumā „Par obligāto sociālo apdrošināšanu pret nelaimes gadījumiem darbā un arodslimībām” attiecībā uz apdrošināšanas atlīdzību pieprasīšanu (abos likumos šī norma būs spēkā no 01.01.2016.).  Vienāds termiņš visu pabalstu pieprasīšanā atvieglos pabalstu pieprasīšanu, turklāt 6 mēnešu periods ir pietiekoši ilgs laiks, lai persona varētu pagūt pieprasīt likumā noteiktos pabalstus, kuri galvenokārt tiek piešķirti laikā, kad persona zaudējusi darba ienākumus un, kā liecina līdzšinējā prakse, persona šos pabalstus vēlas saņemt nekavējoties.  Lai nodrošinātu tiesiskās paļāvības principa ievērošanu, ir noteikts pārejas periods šīs normas spēkā stāšanās dienai, proti, šī norma stājas spēkā tikai 2017.gada 1.janvārī (likumprojekta 11.pantā iekļautais pārejas noteikumu 17.punkts). Līdz ar to personas, kurām nākotnē būs tiesības uz bezdarbnieku pabalstu, rēķināsies ar jauno pabalstu pieprasīšanas termiņu.  Likuma 14.pants nosaka, ka piešķirtās un aprēķinātās pabalsta summas, kuras bezdarbnieks nav laikā saņēmis, izmaksā par pagājušo laiku, bet ne vairāk kā par 12 mēnešiem pirms nesaņemtā pabalsta pieprasīšanas dienas. Saskaņā ar 2008.gada 21.oktobra Ministru kabineta noteikumu Nr.866 „Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība” 18.punktu bezdarbnieka pabalstu VSAA pārskaita pabalsta saņēmēja kredītiestādes vai PNS (pasta norēķinu sistēma) kontā. Tādējādi neveidojas piešķirtās bezdarbnieka pabalsta summas, kuras bezdarbnieks nav laikā saņēmis. Līdz ar to, tiesību norma ir zaudējusi savu aktualitāti un Likuma norma ir izslēdzama (likumprojekta 7.pants).  Likuma 16.pants nosaka nepamatoti izmaksāto bezdarbnieka pabalsta summu atgūšanu un ieturējumu veikšanu no bezdarbnieka pabalsta. Kaut arī likuma „Par valsts sociālo apdrošināšanu” 27.1 pantā ir noteikta kārtība, kādā atgūstama sociālās apdrošināšanas pakalpojumu (t.sk. bezdarbnieka pabalstu), valsts sociālo pabalstu un izdienas pensiju pārmaksa, bieži vien tiesas nesaista šos abus likumus kopā, līdz ar to, lai nerastos pārpratumi likumu normu piemērošanā, Likuma 16.pantā ir uzskaitīti gadījumi, kādos ieturama bezdarbnieku pabalsta pārmaksa, bet pārmaksas atgūst likuma „Par valsts sociālo apdrošināšanu” noteiktajā kārtībā un apmērā (likumprojekta 9.pants).    Likuma 16.1 pantā noteikti gadījumi, kad personai ir pienākums atmaksāt saņemto bezdarbnieka pabalsta summu, t.i. ja tiek izpildīts tiesas spriedums, saskaņā ar kuru no darba devēja par labu personai tiek piedzīta un izmaksāta atlīdzība par darba piespiedu kavējumu bezdarbnieka pabalsta saņemšanas periodā. Ņemot vērā to, ka praksē ir gadījumi, kad puses tiesas procesa ietvaros panāk savstarpēju vienošanos - izlīgumu, kuru tiesa apstiprina, kā arī valsts pārvaldes iestāde var pieņemt attiecīgu lēmumu, Likuma norma nav pilnīga un tā jākoriģē, ņemot vērā praksē iespējamos gadījumus.  Līdz ar to likumprojekta 10.pants paredz papildināt Likuma 16.1 pantu, nosakot, ja, izpildot tiesas spriedumu, tiesas apstiprinātu izlīgumu vai attiecīgās valsts pārvaldes iestādes pieņemtu lēmumu, no darba devēja par labu personai tiek piedzīta un izmaksāta atlīdzība par darba piespiedu kavējumu bezdarbnieka pabalsta saņemšanas periodā, personai ir pienākums atlīdzināt valsts budžetā saņemto bezdarbnieka pabalsta summu.  Likumprojekta mērķis un būtība ir pilnveidot tiesisko regulējumu bezdarbnieka pabalsta piešķiršanas, aprēķināšanas un izmaksas jomā, vienlaikus saskaņot to ar citu likumu normām. |
| 3. | Projekta izstrādē iesaistītās institūcijas | Likumprojekta izstrādē tika ņemts vērā VSAA viedoklis, jo saskaņā ar Likumu VSAA nodrošina bezdarbnieka pabalsta piešķiršanu, aprēķināšanu un izmaksu. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bezdarbnieka pabalsta saņēmēji.  Atbilstoši VSAA statistikas datiem 2014.gada deviņos mēnešos bezdarbnieka pabalstu vidēji mēnesī saņēma 36 897 personas, piešķirtā pabalsta vidējais apmērs ir 280,49 EUR, pabalstu saņēmēju vidējais vecums ir 40,18 gadi, vidējais pabalsta saņemšanas ilgums ir 4,6 mēneši. |
| 2. | Tiesiskā regulējuma ietekme uz tautsaimniecību un administratīvo slogu | Personai likumprojekta tiesiskais regulējums nemaina tiesības un pienākumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Lai realizētu likumprojektā noteikto, VSAA jāveic izmaiņas informācijas sistēmā SAIS. Izmaiņu veikšanai nepieciešamas apmēram 100 cilvēkdienas. Nepieciešamās izmaiņas informācijas sistēmā SAIS VSAA nodrošinās piešķirto Valsts sociālās apdrošināšanas aģentūras speciālā budžeta līdzekļu ietvaros. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.gads** | | Turpmākie trīs gadi (*euro*) | | |
| **2016** | **2017** | **2018** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | Nav attiecināms | | | | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |
| 1.2. valsts speciālais budžets |
| 1.3. pašvaldību budžets |
| 2. Budžeta izdevumi: | Nav attiecināms | | | | |
| 2.1. valsts pamatbudžets |
| 2.2. valsts speciālais budžets |
| 2.3. pašvaldību budžets |
| 3. Finansiālā ietekme: | Nav attiecināms | | | | |
| 3.1. valsts pamatbudžets |
| 3.2. speciālais budžets |
| 3.3. pašvaldību budžets |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | Nav attiecināms | | | | |
| 5. Precizēta finansiālā ietekme: | Nav attiecināms | | | | |
| 5.1. valsts pamatbudžets |
| 5.2. speciālais budžets |
| 5.3. pašvaldību budžets |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Likumprojektā paredzēto pasākumu īstenošana nerada finansiālo ietekmi uz valsts sociālās apdrošināšanas speciālo budžetu. | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar**.** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar**.** |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pirms izsludināšanas Valsts sekretāru sanāksmē likumprojekts ievietots Labklājības ministrijas mājas lapā, viedokļu izteikšanai līdz 2014.gada 17.novembrim |
| 2. | Sabiedrības līdzdalība projekta izstrādē | Līdz likumprojekta projekta izsludināšanai Valsts sekretāru sanāksmē sabiedrības komentāri, priekšlikumi, iebildumi par projektu nav saņemti. |
| 3. | Sabiedrības līdzdalības rezultāti |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošinās VSAA. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Likumprojekta izpildi VSAA nodrošinās esošo funkciju ietvaros. |
| 3. | Cita informācija | Nav. |

Labklājības ministrs U.Augulis

09.01.2015 11:40

2743

D.Trušinska,67021553

[Dace.Trusinska@lm.gov.lv](mailto:Dace.Trusinska@lm.gov.lv)